b'\n_START_ARTICLE_\nJustus Kilpinen\n_START_SECTION_\nTampereen Pyrint\xc3\xb6\n_START_PARAGRAPH_\nTampereen Pyrinn\xc3\xb6n kasvatti Kilpinen edusti Pyrinn\xc3\xb6n nuorisojoukkueita ja nousi kaudeksi 2011\xe2\x80\x932012 Pyrinn\xc3\xb6n I-divisioonassa pelanneeseen reservijoukkueeseen, jossa on pelannut siit\xc3\xa4 l\xc3\xa4htien. Kaudeksi 2012\xe2\x80\x932013 Kilpinen nousi Pyrinn\xc3\xb6n edustusjoukkueen harjoitusrinkiin ja teki ensiesiintymisens\xc3\xa4 miesten p\xc3\xa4\xc3\xa4sarjatasolla 7. huhtikuuta 2013 Joensuun Katajaa vastaan ottaen yhden levypallon ja antaen yhden sy\xc3\xb6t\xc3\xb6n. Kilpinen pelasi kyseisell\xc3\xa4 kaudella my\xc3\xb6s toisen ottelun Korisliigassa, kun h\xc3\xa4n nelj\xc3\xa4 p\xc3\xa4iv\xc3\xa4\xc3\xa4 edellisen ottelun j\xc3\xa4lkeen pelasi Lappeenrannan NMKY:t\xc3\xa4 vastaan 11 minuuttia. Kilpinen teki ottelussa kolme pistett\xc3\xa4, otti nelj\xc3\xa4 levypalloa ja antoi yhden sy\xc3\xb6t\xc3\xb6n._NEWLINE_Kilpinen pelasi Korisliigassa my\xc3\xb6s kaudella 2013\xe2\x80\x932014, jolloin h\xc3\xa4n esiintyi runkosarjassa yhden ottelun verran ilman tilastomerkint\xc3\xb6j\xc3\xa4. H\xc3\xa4n sai kuitenkin peliaikaa puoliv\xc3\xa4lieriss\xc3\xa4 Namika Lahtea vastaan. Kolmessa ottelussa Kilpinen j\xc3\xa4i pisteitt\xc3\xa4, otti 0,7 levypalloa ja antoi 0,3 sy\xc3\xb6tt\xc3\xb6\xc3\xa4 ottelua kohden. Pyrint\xc3\xb6 voitti Korisliigan runkosarjan uudella voittoenn\xc3\xa4tyksell\xc3\xa4, ja kauden lopuksi Pyrint\xc3\xb6 voitti historiansa kolmannen ja Kilpinen uransa ensimm\xc3\xa4isen Suomen mestaruuden. Pyrint\xc3\xb6 pelasi my\xc3\xb6s Baltian liigaa, jossa sijoittui nelj\xc3\xa4nneksi. Kilpinen ei Baltian liigassa pelannut._NEWLINE_Kaudella 2014\xe2\x80\x932015 Kilpinen pelasi Pyrinn\xc3\xb6n edustusjoukkueessa kahdeksan ottelua 1,3 pisteen keskiarvolla. I-divisioona A:ssa h\xc3\xa4n teki 11,3 pistett\xc3\xa4 ja otti 4,5 levypalloa ottelua kohden. Syyskuussa 2015 Kilpinen teki jatkosopimuksen Pyrinn\xc3\xb6n kanssa. H\xc3\xa4n pelasi koko kauden Pyrint\xc3\xb6 II:ssa mutta harjoitteli edustusjoukkueen mukana. Pudotuspelivaiheessa, M1DA-kauden p\xc3\xa4\xc3\xa4tytty\xc3\xa4, h\xc3\xa4net nostettiin my\xc3\xb6s edustusjoukkueen kokoonpanoon. Vain yhdell\xc3\xa4 ulkomaalaispelaajalla pelannut Pyrint\xc3\xb6 II pelasi I-divisioonan syyskaudella useita alle 10 pisteen tappioita ja sijoittui lopulta runkosarjassa viimeiseksi. Joukkue karsi sarjapaikastaan PeU-Basketia vastaan ja pysyi sarjassa. Kilpinen paransi tilastolukemiaan huomattavasti edelliskausista ja lukeutui sarjan k\xc3\xa4rkipelaajiin my\xc3\xb6s ulkomaalaispelaajat huomioiden. H\xc3\xa4nen tilastolukemansa runkosarjassa olivat 20,5 pistett\xc3\xa4, 9,6 levypalloa, 2,8 koriinjohtanutta sy\xc3\xb6tt\xc3\xb6\xc3\xa4 ja 1,1 riistoa ottelua kohden, ja h\xc3\xa4n oli Pyrint\xc3\xb6 II:n paras pisteidentekij\xc3\xa4 kummassakin karsintaottelussa. 21. lokakuuta 2015 h\xc3\xa4n heitti uuden M1DA:n piste-enn\xc3\xa4tyksens\xc3\xa4, 32. Korisliigassa Kilpinen pelasi kahdessa v\xc3\xa4lier\xc3\xa4ottelussa Helsinki Seagullsia vastaan._NEWLINE_Toukokuussa 2016 Kilpinen teki seuraavaksi kaudeksi sopimuksen Pyrinn\xc3\xb6n edustusjoukkueen kanssa. Kilpinen pelasi Pyrinn\xc3\xb6n edustusjoukkueessa tammikuuhun asti, jolloin h\xc3\xa4n siirtyi auttamaan Pyrinn\xc3\xb6n reservijoukkuetta M1DA:han. Pyrint\xc3\xb6 II:n varmistettua sarjapaikkansa Kilpinen siirtyi takaisin edustusjoukkueeseen jossa pelasi yhdess\xc3\xa4 runkosarja- ja yhdess\xc3\xa4 pudotuspeliottelussa Pyrinn\xc3\xb6n pudottua puoliv\xc3\xa4lieriss\xc3\xa4 Salon Vilpasta vastaan. Korisliigan piste-enn\xc3\xa4tyksekseen Kilpinen teki 4. marraskuuta 2016 Karhua vastaan yhdeks\xc3\xa4n pistett\xc3\xa4. Korisliigan runkosarjassa h\xc3\xa4nen kauden keskiarvonsa olivat 1,7 pistett\xc3\xa4 ja 1,1 levypalloa, M1DA:n runkosarjassa 17,1 pistett\xc3\xa4, 6,5 levypalloa ja 3,4 korisy\xc3\xb6tt\xc3\xb6\xc3\xa4 ottelua kohden.\n_START_SECTION_\nKorihait ja takaisin Pyrint\xc3\xb6\xc3\xb6n\n_START_PARAGRAPH_\nKes\xc3\xa4kuussa 2017 Kilpinen siirtyi tutkintonsa valmistuttua Korisliigassa pelanneeseen Korihaihin 1+1-vuotisella sopimuksella._NEWLINE_Hein\xc3\xa4kuussa Kilpinen siirtyi takaisin Pyrint\xc3\xb6\xc3\xb6n yksivuotisella sopimuksella._NEWLINE_Tammikuussa 2019 Kilpinen teki kaksivuotisen jatkosopimuksen Pyrinn\xc3\xb6n kanssa.\n_START_SECTION_\nPelityyli ja ominaisuudet\n_START_PARAGRAPH_\nPyrinn\xc3\xb6n valmentaja Ilkka Palviainen kuvaili Kilpist\xc3\xa4 syksyll\xc3\xa4 2015 monipuolisiin rooleihin kent\xc3\xa4ll\xc3\xa4 soveltuvaksi pelaajaksi ja kovaksi harjoittelijaksi. Palviaisen mukaan Kilpinen tuo kent\xc3\xa4ll\xc3\xa4 ollessaan joukkueeseensa vauhtia ja ter\xc3\xa4vyytt\xc3\xa4. Pyrinn\xc3\xb6n koripallojaoston kausijulkaisun 2015\xe2\x80\x932016 mukaan Kilpinen on monipuolinen joukkuepelaaja.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nKilpisen kaksoisveli Lassi Kilpinen on my\xc3\xb6s Pyrinn\xc3\xb6n organisaatiossa pelaava koripalloilija, ja heid\xc3\xa4n is\xc3\xa4ns\xc3\xa4 on Pyrinn\xc3\xb6n pitk\xc3\xa4aikainen seuratoimija._NEWLINE_Kilpinen valmistui rakennustekniikan insin\xc3\xb6\xc3\xb6riksi (AMK) Tampereen ammattikorkeakoulusta vuonna 2017.'